సి.ఆర్. రంగాచారి

కమాండూర్ రాజగోపాలాచారి రంగాచారి (1916 ఏప్రిల్ 14 - 1993 అక్టోబరు 9) టెస్ట్ క్రికెట్‌లో భారతదేశానికి ప్రాతినిధ్యం వహించిన ఫాస్ట్ బౌలర్ .

రంగాచారి ఒక మీడియం పేస్ బౌలర్, అతను కొంచెం రౌండ్-ఆర్మ్ యాక్షన్‌తో బౌలింగ్ చేసేవాడు. బంతిని బ్యాట్స్‌మన్ నుండి దూరంగా మళ్ళించేవాడు. రంగాచారి మద్రాసులోని పచ్చయ్యప్ప కళాశాల విద్యార్థి. 1932లో మద్రాస్ క్రికెట్ లీగ్ ప్రారంభమైనప్పుడు, అతను చెపాక్ యునైటెడ్ క్లబ్‌లో ఆడి, తరువాత ట్రిప్లికేన్ CCకి మారాడు. ఇక్కడ అతను MJ గోపాలన్‌తో భీతిగొలిపే జంటగా పేరుగాంచాడు.

1938లో జరిగిన ఇంటర్-అసోసియేషన్ జూనియర్ మ్యాచ్‌లో మైసూర్‌తో జరిగిన మ్యాచ్‌లో 45 పరుగులకు 9 వికెట్లు తీసుకున్నప్పుడు రంగాచారి తొలిసారిగా అందరి దృష్టిని ఆకర్షించాడు. అదే ఏడాది రంజీ ట్రోఫీ జట్టులోకి ఎంపికయ్యాడు. రంగా చక్కటి ఫీల్డర్ కూడా. సాధారణంగా సిల్లీ మిడ్-ఆఫ్‌లో ఫీల్డింగ్ చేస్తూ, స్పిన్నర్ AG రామ్ సింగ్‌తో కలిసి చక్కటి జోడీగా అవతరించాడు. 

రంగాచారి 1947/48లో ఆస్ట్రేలియా పర్యటనకు ఎంపికయ్యాడు. టాస్మానియాతో జరిగిన మ్యాచ్‌లో హ్యాట్రిక్ సాధించాడు. అడిలైడ్‌లో అతని తొలి టెస్టులో 141 పరుగులకు 4 వికెట్లు తీసుకున్నాడు. నీల్ హార్వే, కీత్ మిల్లర్, రే లిండ్‌వాల్, ఇయాన్ జాన్సన్‌లను అవుట్ చేశాడు. ఢిల్లీలో వెస్టిండీస్‌పై 107 పరుగులకు 5 వికెట్లు పడగొట్టడం అతని కెరీర్‌లో అత్యుత్తమ టెస్ట్ బౌలింగ్. మొదటి మార్పు బౌలర్‌గా వచ్చిన అతను తన మొదటి 19 బంతుల్లో ఒక పరుగు ఇచ్చి అలన్ రే, జెఫ్ స్టోల్‌మేయర్, జార్జ్ హెడ్లీలను అవుట్ చేశాడు. హెడ్లీని ఔట్ చేసినపుడూ లెగ్ స్టంపు అనేక గజాల వరకు ఎగురుతూ పోయి, పై నుండి క్రిందికి నిలువునా చీలిపోయింది. టెస్టుల్లో అతని మొదటి ఐదు ఇన్నింగ్స్‌లలో, అతని స్కోర్లు 0*, 0, 0, 0*, 0.

అతను 1945/46లో ఆస్ట్రేలియన్ సర్వీసెస్ జట్టుతో, 1949/50లో మొదటి కామన్వెల్త్ జట్టుతో అనధికారిక టెస్టులు, రెండు MJ గోపాలన్ ట్రోఫీ మ్యాచ్‌లు ఆడాడు. 1952/53లో రెండు మ్యాచ్‌లకు మద్రాస్‌కు కెప్టెన్‌గా వ్యవహరించాడు. తమిళనాడు/మద్రాస్, సౌత్ జోన్ జట్లకు నేతృత్వం వహించాడు. రాష్ట్ర సెలెక్టర్‌గా ఉన్నాడు. రంజీ ట్రోఫీలో మద్రాస్ తరఫున 104 వికెట్లు పడగొట్టాడు.

అతని కుమారుడు CR విజయరాఘవన్ వన్ డే ఇంటర్నేషనల్స్, ఫస్ట్ క్లాస్ క్రికెట్‌లో ఆడి, టెస్ట్ మ్యాచ్‌లలో థర్డ్ అంపైర్‌గా పనిచేశాడు.

రంగాచారి పోలీసు శాఖలో పనిచేసి డిప్యూటీ సూపరింటెండెంట్‌గా పదవీ విరమణ చేశాడు. అతను గుండె వైఫల్యంతో మరణించాడు.

మూలాలు 

తమిళనాడు క్రికెట్ క్రీడాకారులు
భారతీయ క్రికెట్ క్రీడాకారులు
1993 మరణాలు
1916 జననాలు
Articles with hAudio microformats